DA Den Europæiske Unions Tidende L 295/3

KOMMISSIONENS FORORDNING (EF) Nr. 1077/2008

af 3. november 2008

om fastlæggelse af gennemførelsesbestemmelser til Rådets forordning (EF) nr. 1966/2006 om elektronisk registrering og indberetning af fiskerioplysninger og om teledetektionsmetoder og om ophævelse af forordning (EF) nr. 1566/2007

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1966/2006 af 21. december 2006 om elektronisk registrering og indberetning af fiskerioplysninger og om teledetektionsmetoder (1), særlig artikel 5, og

ud fra følgende betragtninger:

(1) Artikel 22, stk. 1, litra c), i Rådets forordning (EF) nr. 2371/2002 (2) fastlægger, at aktiviteter omfattet af den fælles fiskeripolitik er forbudt, medmindre fartøjsføreren uden unødig forsinkelse registrerer og indberetter oplysninger om fiskeriet, herunder oplysninger om landinger og omladninger, og at myndighederne får stillet kopier af disse oplysninger til rådighed.

(2) I henhold til Rådets forordning (EF) nr. 1966/2006 gælder forpligtelsen til at registrere og fremsende logbog, landingsopgørelse og omladningsoplysninger elektronisk for førere af EF-fiskerfartøjer med en længde overalt på over 24 m 24 måneder efter gennemførelsesbestemmelsernes ikrafttræden og for førere af EF-fiskerfartøjer med en længde overalt på over 15 m 42 måneder efter gennemførelsesbestemmelsernes ikrafttræden.

(3) Daglig indberetning af fiskerioplysninger gør det muligt markant at forøge effektiviteten af overvågning og kontrol både til vands og til lands.

(4) Ifølge artikel 6 i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (3), skal førere af EF-fiskerfartøjer føre logbog over deres fiskeri.

(5) Ifølge artikel 8 i Rådets forordning (EØF) nr. 2847/93 skal føreren af et EF-fiskerfartøj med en længde overalt på mindst 10 meter eller dennes repræsentant efter hver fangstrejse inden 48 timer efter landing indgive en opgørelse til de kompetente myndigheder i den medlemsstat, hvor landingen finder sted.

(6) Ifølge artikel 9 i Rådets forordning (EØF) nr. 2847/93 skal auktioner eller andre af medlemsstaterne bemyndigede organer eller personer, som er ansvarlige for første markedsføring af fiskevarer, ved første salg indgive en salgsnota til de kompetente myndigheder i den medlemsstat, på hvis område den første markedsføring finder sted.

(7) I artikel 9 i Rådets forordning (EØF) nr. 2847/93 fastsættes det endvidere, at den medlemsstat, som er ansvarlig for at overvåge første markedsføring, hvis første markedsføring af fiskerivarer ikke finder sted i den medlemsstat, hvor varerne er landet, skal sikre, at der snarest muligt indgives en kopi af salgsnotaen til de myndigheder, der er ansvarlige for at overvåge landingen af varerne.

(8) Ifølge artikel 19 i Rådets forordning (EØF) nr. 2847/93 skal medlemsstaterne oprette en elektronisk database og indføre et valideringssystem, som navnlig skal omfatte sammenholdelse og efterprøvning af oplysninger.

(9) Ifølge artikel 19b og 19e i Rådets forordning (EØF) nr. 2847/93 skal førere af EF-fiskerfartøjer udarbejde indsatsrapporter og registrere dem i deres logbog.

(10) Ifølge artikel 5 i Rådets forordning (EF) nr. 2347/2002 (4) skal føreren af et EF-fiskerfartøj med dybhavsfiskeritilladelse indføre oplysninger om fiskeredskabernes egenskaber og fiskeriet i en logbog eller et skema fra flagmedlemsstaten.

(11) Ved Rådets forordning (EF) nr. 768/2005 (5) om oprettelse af et EF-fiskerikontrolagentur og om ændring af forordning (EØF) nr. 2847/93 om indførelse af en kontrolordning under den fælles fiskeripolitik fastsættes der fælles ressourceanvendelsesplaner.

(12) I Kommissionens forordning (EF) nr. 1566/2007 (6) er der fastlagt gennemførelsesbestemmelser til Rådets forordning (EF) nr. 1966/2006 for så vidt angår elektronisk registrering og indberetning af fiskerioplysninger.

(13) Nogle af bestemmelserne i forordning (EF) nr. 1566/2007 er det nu blevet nødvendigt at formulere mere detaljeret og tydeligere. Derfor bør forordning (EF) nr. 1566/2007 ophæves og afløses af en ny.

(14) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur —

UDSTEDT FØLGENDE FORORDNING:

KAPITEL I

GENERELLE BESTEMMELSER

Artikel 1

Anvendelsesområde

1. Denne forordning gælder for:

a) EF-fiskerfartøjer med en længde overalt på over 24 meter fra den 1. januar 2010

b) EF-fiskerfartøjer med en længde overalt på over 15 meter fra den 1. juli 2011

c) registrerede købere, registrerede auktioner eller andre af medlemsstaterne bemyndigede enheder eller personer, som er ansvarlige for første salg af fiskevarer, med en årsomsætning af sådanne varer på over 400 000 EUR fra den 1. januar 2009.

2. Uanset stk. 1, litra a), gælder denne forordning fra en dato før den 1. januar 2010 for EF-fiskerfartøjer, der fører en given medlemsstats flag og har en længde overalt på over 24 m, hvis den pågældende medlemsstat foreskriver det.

3. Uanset stk. 1, litra b), gælder denne forordning fra en dato før den 1. juli 2011 for EF-fiskerfartøjer, der fører en given medlemsstats flag og har en længde overalt på over 15 m, hvis den pågældende medlemsstat foreskriver det.

4. Uanset datoerne i stk. 1, litra a) og b), kan en medlemsstat for fartøjer på højst 15 m, der fører dens flag, beslutte at anvende denne forordning før disse datoer, jf. artikel 3, stk. 2, i forordning (EF) nr. 1966/2006.

5. Medlemsstaterne kan indgå bilaterale aftaler om anvendelse af elektroniske indberetningssystemer på fartøjer, der fører deres flag, i de farvande, der hører under deres højhedsområde eller jurisdiktion, forudsat at fartøjerne overholder alle bestemmelser i denne forordning.

6. Denne forordning gælder for EF-fiskerfartøjer, uanset hvilke farvande de driver fiskeri i, og hvilke havne de lander fangsten i.

7. Forordningen gælder ikke for EF-fiskerfartøjer, der udelukkende anvendes inden for akvakultur.

Artikel 2

Liste over aktører og fartøjer

1. De enkelte medlemsstater opretter og ajourfører regelmæssigt en liste over registrerede købere, registrerede auktioner eller andre enheder eller personer, som de har bemyndiget, og som er ansvarlige for første salg af fiskevarer, med en årsomsætning af sådanne varer på over 400 000 EUR. Det første referenceår er 2007, og listen skal ajourføres den 1. januar i det løbende år (år n) på basis af årsomsætningen af fiskevarer ud over 400 000 EUR i år n-2. Listen offentliggøres på et officielt websted i de enkelte medlemsstater.

2. De enkelte medlemsstater opretter og ajourfører regelmæssigt lister over EF-fiskerfartøjer, der fører deres flag, og som bestemmelserne i denne forordning gælder for, jf. artikel 1, stk. 2, 3, 4 og 5. Listerne offentliggøres på et officielt websted i de enkelte medlemsstater i et format, der fastlægges i samråd mellem medlemsstaterne og Kommissionen.

Artikel 3

Definitioner

I denne forordning forstås ved:

1) »fiskedræt«: alle aktiviteter i forbindelse med sporing af fisk, udsætning og indhaling af fiskeredskaber samt tømning af redskaberne for fangst

2) »fælles ressourceanvendelsesplan«: en plan for operationelle ordninger for anvendelse af disponible kontrol- og inspektionsressourcer.

KAPITEL II

ELEKTRONISK FREMSENDELSE

Artikel 4

Oplysninger, der skal fremsendes af fartøjsførere eller deres repræsentanter

1. Førere af EF-fiskerfartøjer skal elektronisk fremsende logbog og omladningsoplysninger til flagmedlemsstatens kompetente myndigheder.

2. Førere af EF-fiskerfartøjer eller deres repræsentanter skal elektronisk fremsende landingsoplysninger til flagmedlemsstatens kompetente myndigheder.

3. Når et EF-fiskerfartøj lander sin fangst i en anden medlemsstat end flagmedlemsstaten, skal flagmedlemsstatens kompetente myndigheder elektronisk fremsende landingsoplysningerne straks efter modtagelse heraf til de kompetente myndigheder i den medlemsstat, hvor fangsten blev landet.

4. Førere af EF-fiskerfartøjer skal, når det kræves i henhold til EF-reglerne, elektronisk fremsende en forudgående underretning om anløb af havn til den kompetente myndighed i flagstaten på det krævede tidspunkt for fremsendelse.

5. Når et fartøj vil anløbe en havn i en anden medlemsstat end flagmedlemsstaten, skal de kompetente myndigheder i flagstaten straks efter modtagelsen fremsende den forudgående underretning omhandlet i stk. 4 elektronisk til kystmedlemsstatens kompetente myndigheder.

Artikel 5

Oplysninger, der skal fremsendes af de enheder eller personer, der er ansvarlige for første salg eller overtagelse

1. Registrerede købere, registrerede auktioner eller andre af medlemsstaterne bemyndigede enheder eller personer, som er ansvarlige for første salg af fiskevarer, fremsender i en salgsnota elektronisk de oplysninger, som de er forpligtet til at registrere, til de kompetente myndigheder i den medlemsstat, på hvis område den første markedsføring finder sted.

2. Når den første markedsføring finder sted i en anden medlemsstat end flagmedlemsstaten, sørger de kompetente myndigheder i den medlemsstat, hvor den første markedsføring finder sted, for, at der straks efter modtagelse af de relevante oplysninger elektronisk fremsendes en kopi af salgsnotaerne til flagstatens kompetente myndigheder.

3. Når den første markedsføring af fiskevarer ikke finder sted i den medlemsstat, hvor varerne er landet, sørger den medlemsstat, hvori den første markedsføring finder sted, for, at der straks efter modtagelsen af de relevante oplysninger elektronisk fremsendes en kopi af salgsnotaen til følgende myndigheder:

a) de kompetente myndigheder i den medlemsstat, hvor fiskevarerne er landet

b) de kompetente myndigheder i den flagmedlemsstat, hvori fartøjet, der landede fiskevarerne, har hjemme.

4. Indehaveren af overtagelseserklæringen fremsender i en overtagelseserklæring elektronisk de oplysninger, han er forpligtet til at registrere, til de kompetente myndigheder i den medlemsstat, på hvis område den fysiske overtagelse finder sted.

Artikel 6

Fremsendelseshyppighed

1. De elektroniske logbogsoplysninger fremsender fartøjsføreren til de kompetente myndigheder i flagmedlemsstaten mindst én gang om dagen senest kl. 24.00, også selv om der ingen fangst har været. Fartøjsføreren fremsender også sådanne oplysninger:

a) på anmodning af flagmedlemsstatens kompetente myndighed

b) umiddelbart efter afslutningen af det sidste fiskedræt

c) inden anløb af havn

d) ved inspektion til søs

e) ved begivenheder som defineret i EF-lovgivningen eller af flagstaten.

2. Fartøjsføreren kan fremsende rettelser til den elektroniske logbog og den elektroniske omladningserklæring indtil den sidste fremsendelse ved fiskedrættenes afslutning og inden anløb af havn. Rettelser skal være let identificerbare. Alle oprindelige oplysninger i den elektroniske logbog og rettelserne heraf lagres af de kompetente myndigheder i flagmedlemsstaten.

3. Landingsopgørelsen fremsender fartøjsføreren eller dennes repræsentant elektronisk straks efter, at den er opstillet.

4. Omladningsoplysninger fremsender føreren af donorfartøjet og føreren af modtagerfartøjet elektronisk efter afsluttet omladning.

5. Føreren opbevarer en kopi af de i stk. 1 omhandlede oplysninger om bord på fiskerfartøjet, så længe hvert fravær fra havn varer, og indtil landingsopgørelsen er indgivet.

6. Når et fiskerfartøj ligger i havn, ikke har fisk om bord og fartøjsføreren har indgivet landingsopgørelse, kan fremsendelse efter stk. 1 suspenderes, hvis flagmedlemsstatens fiskeriovervågningscentre er underrettet herom på forhånd. Fremsendelsen genoptages, når fartøjet forlader havnen. Fartøjer, der er udstyret med og fremsender data via fartøjsovervågningssystemet VMS, kan undlade forudgående underretning.

Artikel 7

Format for fartøjers fremsendelse af oplysninger til den kompetente myndighed i deres flagstat

Hver medlemsstat beslutter, hvilket format fartøjer, der fører dens flag, skal benytte ved fremsendelse af oplysninger til dens kompetente myndigheder.

Artikel 8

Returmeddelelser

Medlemsstaterne sørger for, at der for hver fremsendelse af logbog og omladnings- og landingsoplysninger sendes returmeddelelser til fartøjer, der fører deres flag. Returmeddelelsen skal indeholde en kvittering for modtagelsen.

KAPITEL III

AFGIFTSFRITAGELSER

Artikel 9

Fritagelser

1. En medlemsstat kan fritage førere af fartøjer, der fører dens flag, for de forpligtelser, der er omhandlet i artikel 4, stk. 1, og for pligten til at sikre, at skibet er udstyret med elektroniske midler til fremsendelse af data som omhandlet i forordning (EF) nr. 1966/2006, artikel 1, stk. 1 og 2, under fravær fra havn på højst 24 timer inden for farvande, der hører under dens højhedsområde eller jurisdiktion, forudsat at de ikke lander fangsten uden for flagmedlemsstatens område.

2. Førere af EF-fiskerfartøjer, der registrerer og indberetter deres fiskeridata elektronisk, fritages for forpligtelsen til at føre logbog, landingsopgørelser og omladningserklæringer i papirform.

3. Førere af EF-fiskerfartøjer eller deres repræsentanter, som lander deres fangst i en anden medlemsstat end flagmedlemsstaten, fritages for kravet om indgivelse af landingsopgørelse i papirform til kystmedlemsstaten.

4. Medlemsstaterne kan indgå bilaterale aftaler om anvendelse af elektroniske indberetningssystemer på fartøjer, der fører deres flag, i de farvande, der hører under deres højhedsområde eller jurisdiktion. De fartøjer, der er omfattet af sådanne aftaler, fritages i de pågældende farvande for at føre logbog i papirform.

5. Førere af EF-fiskerfartøjer, der i deres elektroniske logbog registrerer de fiskeriindsatsoplysninger, der kræves efter artikel 19b i forordning (EØF) nr. 2847/93, fritages for pligten til at fremsende indsatsrapporter pr. telex, via FOS, pr. fax, pr. telefon eller via radio.

KAPITEL IV

ELEKTRONISKE REGISTRERINGS- OG INDBERETNINGSSYSTEMER

Artikel 10

Bestemmelser for det tilfælde, at elektroniske registrerings- og indberetningssystemer får tekniske problemer eller ikke fungerer

1. Hvis der er tekniske problemer med det elektroniske registrerings- og indberetningssystem, eller hvis systemet ikke fungerer, formidler fartøjets ejer eller dennes repræsentant dagligt senest kl. 24.00 logbogen, landingsopgørelsen og omladningsoplysningerne til de kompetente myndigheder i flagmedlemsstaten på en måde, som flagmedlemsstaten har fastsat, også selv om der ingen fangst har været. Oplysningerne indsendes desuden:

a) på anmodning af flagstatens kompetente myndighed

b) umiddelbart efter afslutningen af det sidste fiskedræt

c) inden anløb af havn

d) ved inspektion til søs

e) ved begivenheder som defineret i EF-lovgivningen eller af flagstaten.

2. De kompetente myndigheder i flagmedlemsstaten ajourfører den elektroniske logbog straks efter modtagelsen af de oplysninger, der er omhandlet i stk. 1.

3. Et EF-fiskerfartøj må, hvis der har været tekniske problemer med det elektroniske registrerings- og indberetningssystem, eller det ikke har fungeret, ikke forlade havn, før systemet fungerer på en for de kompetente myndigheder i flagmedlemsstaten tilfredsstillende måde, eller før de kompetente myndigheder i flagmedlemsstaten i øvrigt giver fartøjet tilladelse til at forlade havn. Flagmedlemsstaten underretter straks kystmedlemsstaten, når den har givet et fartøj, der fører dens flag, tilladelse til at forlade en havn i kystmedlemsstaten.

Artikel 11

Manglende modtagelse af oplysninger

1. Hvis de kompetente myndigheder i en flagmedlemsstat ikke har modtaget datameddelelser i henhold til i artikel 4, stk. 1 og 2, underretter de så hurtigt som muligt fartøjsføreren eller rederen eller disses repræsentanter herom. Hvis denne situation opstår mere end tre gange inden for et år for så vidt angår et bestemt fartøj, sørger flagmedlemsstaten for, at det pågældende elektroniske indberetningssystem kontrolleres. Den pågældende medlemsstat undersøger sagen for at finde ud af, hvorfor oplysningerne ikke er modtaget.

2. Hvis de kompetente myndigheder i en flagmedlemsstat ikke har modtaget datameddelelser i henhold til artikel 4, stk. 1 og 2, og hvis den sidste position, der blev modtaget via fartøjsovervågningssystemet, var i en kystmedlemsstats farvand, underretter de de kompetente myndigheder i den pågældende kystmedlemsstat herom så hurtigt som muligt.

3. Fartøjsføreren eller rederen eller deres repræsentant sender alle oplysninger, som der er modtaget meddelelse om, jf. stk. 1, til de kompetente myndigheder i flagmedlemsstaten straks efter modtagelse af meddelelsen.

Artikel 12

Manglende adgang til oplysninger

1. Hvis de kompetente myndigheder i en kystmedlemsstat i deres farvand observerer et fiskerfartøj, der fører en anden medlemsstats flag, og de ikke kan få adgang til oplysninger, jf. artikel 15, anmoder de de kompetente myndigheder i flagmedlemsstaten om at sørge for adgang.

2. Hvis der ikke er sikret adgang senest fire timer efter anmodningen, underretter kystmedlemsstaten flagmedlemsstaten. Ved underretningens modtagelse sender flagmedlemsstaten straks oplysningerne til kystmedlemsstaten ad tilgængelig elektronisk vej.

3. Hvis kystmedlemsstaten ikke modtager de oplysninger, der er omhandlet i stk. 2, sender fartøjsføreren eller rederen eller deres repræsentant på anmodning oplysningerne og en kopi af returmeddelelsen, jf. artikel 8, til de kompetente myndigheder i kystmedlemsstaten ad tilgængelig elektronisk vej.

4. Hvis fartøjsføreren eller rederen eller deres repræsentant ikke kan fremlægge en kopi af returmeddelelsen, jf. artikel 8, for de kompetente myndigheder i kystmedlemsstaten, får det pågældende fartøj forbud mod at fiske i kystmedlemsstatens farvande, indtil føreren eller dennes repræsentant kan fremlægge en kopi af returmeddelelsen eller de i artikel 6, stk. 1, omhandlede oplysninger for nævnte myndigheder.

Artikel 13

Oplysninger om det elektroniske indberetningssystem

1. Medlemsstater fører databaser, der viser, hvordan deres elektroniske indberetningssystem fungerer. De indeholder mindst følgende oplysninger:

a) en liste over fiskerfartøjer, der fører deres flag, og hvis elektroniske indberetningssystemer har haft tekniske problemer eller været ude af drift

b) antal dagligt modtagne fremsendelser af elektroniske logbogsoplysninger og antal fremsendelser modtaget i gennemsnit per fartøj, begge dele fordelt på flagmedlemsstater

c) antal modtagne fremsendelser af landingsopgørelser, omladningserklæringer, overtagelseserklæringer og salgsnotaer, fordelt på flagmedlemsstater.

2. Oversigter over oplysninger om funktionen af medlemsstaternes elektroniske indberetningssystemer indsendes til Kommissionen på dennes anmodning i det format og med de intervaller, som medlemsstaterne bestemmer i samråd med Kommissionen.

KAPITEL V

UDVEKSLING AF OG ADGANG TIL OPLYSNINGER

Artikel 14

Format for udveksling af oplysninger mellem medlemsstaterne

1. Oplysninger udveksles mellem medlemsstaterne ved anvendelse af det i bilaget definerede format, hvorfra opmærkningssproget XML afledes.

2. Rettelser til de i stk. 1 omhandlede oplysninger skal være klart markerede.

3. Når en medlemsstat modtager elektroniske oplysninger fra en anden medlemsstat sikrer den, at der udstedes en returmeddelelse til de kompetente myndigheder i denne stat. Returmeddelelsen skal indeholde en kvittering for modtagelsen.

4. Oplysninger i bilaget, som fartøjsførere obligatorisk skal registrere i deres logbog efter EF-bestemmelserne, er også obligatoriske i udvekslingen mellem medlemsstater.

Artikel 15

Adgang til oplysninger

1. Flagmedlemsstaterne sikrer, at kystmedlemsstater har online-realtidsadgang til oplysninger i den elektroniske logbog og elektroniske landingsopgørelser for fartøjer, der fører den pågældende flagmedlemsstats flag, når sådanne fartøjer fisker i et farvand eller anløber en havn, der hører under kystmedlemsstatens højhedsområde eller jurisdiktion.

2. De i stk. 1 omhandlede oplysninger skal mindst omfatte perioden mellem sidste udsejling fra havn og afsluttet landing. Oplysninger om de foregående 12 måneders fiskedræt skal stilles til rådighed på anmodning.

3. Føreren af et EF-fiskerfartøj skal have sikker adgang til sine egne elektroniske logbogsoplysninger i flagmedlemsstatens database døgnet rundt alle ugens dage.

4. En kystmedlemsstat skal give andre medlemsstaters fiskerikontrolfartøjer online-adgang til sin logbogsdatabase i forbindelse med en fælles ressourceanvendelsesplan.

Artikel 16

Udveksling af oplysninger mellem medlemsstaterne

1. Adgang døgnet rundt alle ugens dage til de oplysninger, der er omhandlet i artikel 15, stk. 1, foregår via en sikker internetforbindelse.

2. Medlemsstater udveksler relevante tekniske oplysninger for at sikre gensidig adgang til elektroniske logbøger.

3. Medlemsstaterne

a) sikrer, at oplysninger, der modtages i medfør af denne forordning, lagres sikkert i elektroniske databaser, og træffer alle nødvendige foranstaltninger til at sikre, at de behandles fortroligt

b) træffer alle fornødne tekniske foranstaltninger for at beskytte sådanne oplysninger mod hændelig eller uretmæssig destruktion, hændeligt tab, beskadigelse, videregivelse eller uberettiget konsultation.

Artikel 17

Den centrale myndighed

1. En central myndighed i hver medlemsstat er ansvarlig for fremsendelse, modtagelse, forvaltning og behandling af alle oplysninger omfattet af forordningen.

2. Medlemsstaterne udveksler lister over og kontaktinformationer for de myndigheder, der er omhandlet i stk. 1, og informerer Kommissionen herom.

3. Eventuelle ændringer til de oplysninger, der er omhandlet i stk. 1 og 2, formidles straks til Kommissionen og de øvrige medlemsstater.

KAPITEL VI

AFSLUTTENDE BESTEMMELSER

Artikel 18

Ophævelse

1. Forordning (EF) nr. 1566/2007 ophæves.

2. Henvisninger til den ophævede forordning gælder som henvisninger til nærværende forordning.

Artikel 19

Ikrafttræden

Denne forordning træder i kraft den 1. januar 2008.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 3. november 2008. På Kommissionens vegne Joe BORG Medlem af Kommissionen

(1) EUT L 409 af 30.12.2006, s. 1. Berigtiget i EUT L 36 af 8.2.2007, s. 3.

(2) EFT L 358 af 31.12.2002, s. 59.

(3) EFT L 261 af 20.10.1993, s. 1.

(4) EFT L 351 af 28.12.2002, s. 6.

(5) EUT L 128 af 21.5.2005, s. 1.

(6) EUT L 340 af 22.12.2007, s. 46.